**Vezetés**: eredményesen megvalósíttatni dolgokat a többi ember által, illetve velük együtt.

**Szervezés**: a szervezet személyi és tárgyi erőforrásainak összehangolása, optimális kombinálása az előre meghatározott célok megvalósítása érdekében.

**Szervezet**: olyan, emberek és tárgyak alkotta rendszer, amely tartós célt követ, formális struktúrával és célszerű szabályokkal rendelkezik.

A szervezet **hatékonysága** alatt azt értjük, hogy a rendelkezésre álló erőforrások felhasználása optimális, gazdaságos módon történik-e, azaz hogyan alakul az input egységére jutó output mennyisége.

A szervezet **eredményessége** alatt azt értjük, hogy a szervezet eléri-e az általa kitűzött célokat, illetve azok megfelelnek-e a környezet által támasztott elvárásoknak.

**Stratégia**: a szervezet jövőbeni céljaira és azok megvalósítási módjaira vonatkozó elképzelések összessége.

**Kontingenciaelmélet**: olyan szervezetelméleti megközelítés, amely abból a feltételezésből indul ki, hogy szituáció (a külső környezet és a belső adottságok) determinálják, meghatározzák a szervezeti struktúrát, és ezen keresztül a szervezeti teljesítményt.

A szervezet **külső környezete**: a szervezet határain kívülről érkező, a szervezet működését befolyásoló tényezők összessége. Elemei: piaci környezet, tudományos-technikai környezet, kulturális környezet, szervezetközi kapcsolatrendszer, jogi környezet és politikai környezet.

A szervezet **belső adottságai**: a szervezet határain belül levő, közép-, de leginkább hosszútávon változtatható szervezeti jellemzők, melyek rövid- és középtávon meghatározzák a szervezet működését. Elemei: alapítási történet, telepítési helyet, méret, alapfolyamatok- és információtechnológia, tevékenységi kör.