Motivációs videóhoz anyag

**Alapfogalmak. Kontingenciaelmélet.[[1]](#footnote-1)**

Ebben a fejezetben a kontingenciaelmélettel fogunk megismerkedni, amely a Szervezeti és Humánmenedzsment tárgy gerincét adja. A félév során ennek a modellnek az egyes elemeivel fogunk részletesen megismerkedni. Először letesszük a közös szótárunk alapjait, és röviden tisztázzuk a három legfontosabb alapfogalom jelentését: vezetés, szervezés és szervezet. Ezután pedig teljes figyelmünkkel a kontingenciaelmélet felé fordulunk.

A kontingenciaelmélet jelszava: No one best way!, azaz a Nincs egyetlen legjobb út! Ami azt jelenti, hogy nem létezik egyetlen legjobb, azaz leghatékonyabb és legeredményesebb szervezeti forma. Az elmélet azt a – hallgatók által is gyakran használt – érvet használja, hogy **„attól függ”**, azaz hogy különböző helyzetekben különböző szervezeti formák, szervezeti struktúrák működnek jól.

A kontingenciaelméletnek az eredetihez képest továbbfejlesztett modellje itt látható (a ppt-n szerepeljen a modell).

Teljesítmény

Környezet

Belső adottságok

Stratégia

Magatartás

Struktúra

1. ábra: A kontingenciaelmélet modellje

Forrás: Dobák-Antal, 2010: 36

A kontingenciaelmélet legfontosabb kiindulópontja, hogy a szituáció, azaz a külső környezet és a belső adottságok determinálják, azaz egyértelműen meghatározzák, hogy milyen szervezeti struktúra fog eredményes és hatékony működéshez vezetni. A modell a szituáció-függést, és az illeszkedést – angolul fit – állítja a figyelem középpontjába. A modell a korábbi változatokhoz képest magában foglalja már a szervezeti stratégiát, amelynek a struktúra környezethez való illesztésében kulcsszerepe van. A szervezeti magatartás, azaz a munkavállalók viselkedése a stratégia megvalósításában kiemelt fontosságú. A modell azt sugallja, ha az illeszkedés feladványát jól megoldottuk, és megfelelően alkalmazkodik a vállalat a környezethez, akkor az optimális szervezeti teljesítményhez vezet.

Ebben a bevezető fejezetben tehát a modell egyes elemeit fogjuk áttekinteni. Részletesen is tárgyaljuk a külső környezet és a belső adottságok egyes összetevőit, azok jelentőségét a szervezetalakítás szempontjából. A modell többi elemével kapcsolatban inkább egy átfogó kép kialakítására törekszünk, hiszen a félév során ezeket fogjuk alaposan körüljárni. A fejezet célja tehát a félév teljes anyagának rendszerszemléletű megközelítése.

1. A fejezet szerkezetében és tartalmában túlnyomórészt a tárgyhoz kapcsolódó kötelező irodalom, azaz **Dobák Miklós-Antal Zsuzsanna: Vezetés és szervezés** c. könyvének I.1. és I.2. fejezeteire, valamint **Alfred Kieser: Szervezetelméletek** c. könyvének Kontingenciaelmélet c. fejezetére támaszkodik. [↑](#footnote-ref-1)