**Motiváció – moitivációs video**

Az egyének azért csatlakoznak egy szervezethez, hogy bizonyos késztetéseiket, szükségleteiket kielégítsék, és akkor maradnak tagjai, ha azok tartósan kielégülnek. Ezért az emberi motiváció megértése a szervezetek életében is fontos kérdés. A vezetőknek az a feladatuk, hogy az egyéni motiváció ismeretében az egyéni erőforrásokat a szervezeti célok irányába tudják mozgósítani. Azaz miközben az egyének saját szükségleteiket kielégítik a szervezeti célok érdekében is tegyenek erőfeszítést.

Ma már minden felkészült vezető tudja, hogy a pénz nem kizárólagos motiváló eszköz, és a több pénz motiváltabb munkatárs összefüggés sem igazolódott. Szintén gyakori, de téves feltételezés, hogy a szervezeti siker egyedüli záloga a motivált dolgozó. Nem vonjuk kétsége, hogy a szervezeti teljesítmény egyik fontos tényezője a motivált munkavállaló, de nem hagyhatjuk figyelmen kívül az alkalmazott technológiát, a munkaszervezést, a vállalati stratégiát vagy éppen a piaci viszonyokat sem.

A motiváció fogalmát kétféle nézőpontból közelíthetjük meg. Mint pszichológiai eredetű fogalom az egyén belső késztetéseire vonatkozik, mint vezetéselméleti fogalom, az ösztönzés szinonimájaként a belső késztetés kialakítására tett vezetői erőfeszítésre utal. Ebben a fejezetben mindkét megközelítés érvényesítésére vállalkozunk, azaz az elméletek megismerését követően azok gyakorlati felhasználását is szem előtt tartjuk.

A motivációelméleteknek két nagy csoportját különböztethetjük meg: a tartalomelméleteket és a folyamatelméleteket.

A tartalomelméletek arra keresik a választ, hogy mi az, ami az egyént motiválja. Azt feltételezik, hogy a munkavállaló akkor fog szervezeti célok érdekében cselekedni, ha a feladat végrehajtása a személyes jóllétéhez is hozzájárul.

A folyamatelméletek ezzel szemben arra keresik a választ, hogy az egyéni szükségletek bázisán hogyan lehet a munkatársak viselkedést a szervezeti célok elérésének irányába terelni.

Tehát az emberek megfelelő motiválása érdekében a vezetőknek meg kell érteniük, hogy hogyan motiválhatók sikeresen a munkatársaik, milyen körülmények között növelik a teljesítményüket illetve maradnak tartósan egy vállalatnál.