**Vezetési tevékenység és vezetési funkciók**

A fejezet a vezetői munka elméleti alapjait tárgyalja. Az elsajátítandó ismeretek három témakör köré csoportosulnak.

Egyrészt áttekintjük, hogy egy szervezetben milyen vezetői hierarchiák létezhetnek, és ezeknek a vezetési szinteknek milyen az egymáshoz való viszonya. Mint a későbbiekben látni fogjuk, a munka hatékony megszervezése miatt valamilyen szintű alá- fölé rendeltségi szintnek minden szervezetben lennie kell. Ez a hatalmi aszimmetria a vezetői feladatok megosztásánál is gyakran megfigyelhető. Ennek főleg az az oka, hogy a vezetői tevékenység igen összetett, hiszen foglalkozni kell technológiai kérdésekkel (pl. egy beruházási döntés esetén), emberi vonatkozásokkal (pl. hogyan szervezzük meg a munkát a dolgozók között, kellenek-e új alkalmazottak, ha igen, akkor milyen képzettségűeket és személyiségűeket keressünk), illetve stratégiai kérdésekkel (mi a szervezet jövőképe, milyenné kívánjuk formálni a 10 évvel későbbi környezet kihívásai között). Ezek a tevékenységcsoportok a vezetőktől is más és más készségeket, jártasságot kívánnak meg.

Másrészt megtanuljuk a menedzseri szerepek csoportosítását és a szerepek tartalmát. Az ennek alapjául szolgáló modell megmutatja a vezetőkkel szembeni sokrétű elvárásokat, egyben azt is sugallja, hogy a kevesebb számú vezetői szint miatt a kisvállalkozások vezetése nemcsak a szűkösebb pénzügyi erőforrások, de a vezetőket érő sokszínű elvárások okán is nehezebb.

Végül részleteiben is megismerjük a menedzsment négy alapvető funkcióját: megtervezzük az üzleti ötlet megvalósítását a piackutatástól a fizikai létesítmények működtetését biztosító pénzügyi tervek kialakításáig; úgy szervezzük a munkát, hogy kialakítjuk a szervezeti struktúrát, amely váz egyes csomópontjaiba munkaköröket definiálunk; illetve irányítjuk a folyamatainkat, legyen szó akár a termelés, akár a bevétel alakulásának ellenőrzéséről. Mindezt áthatja a vezetői munka, melynek a menedzsment funkciók közötti felsőbbrendűségét annak nélkülözhetetlensége adja.