**A szervezetek strukturális jellemzői**

Ebben a fejezetben megismerkedünk azokkal az építőkockákkal, amelyekből összeállíthatók a gyakorlatban is hatékonyan működni képes szervezetek. Ezek lesznek a szervezetek elsődleges és másodlagos jellemzői. A tankönyvnek és ennek az online tananyagnak a sorrendisége logikus, még akkor is, ha úgy tűnik, hogy a gyakorlatban ez sokszor fordítva történik. Helyes módszernek tartjuk ugyanis azt, hogy egy hatékony szervezeti forma tervezése során előbb döntsön a menedzsment arról, hogy a későbbiekben hány és milyen módon akarja megosztani a munkát, hogyan kívánja az egyes szervezeti egységek, osztályok tevékenységét irányítani, ellenőrizni, számukra milyen csatornákon akar információkat eljuttatni, vagy éppen milyen mértékben tartja fontosnak azt, hogy a felsőszintű menedzsment a legapróbb belső ügyekre is ne csak rálásson, hanem önmaga egy személyben döntsön is azokról. Amennyiben ezekről a kérdésekről (az elsődleges és másodlagos szervezeti jellemzőkről) döntés születik, vagyis kiválasztottuk az építőkockáinkat, akkor ezekből a szervezeti forma gyakorlatilag egyenesen következik. A szervezetek ilyen szisztematikus, aprólékos tervezettsége hozzájárul a versenyképességhez, mert nem hagy teret a későbbi ad-hoc gyakorlatoknak és döntéseknek.