**Szervezeti modellek**

A 4+1 alapvető szervezeti forma a lineáris, a törzsegységi, a funkcionális, a divizionális és a mátrix. A lineáris szervezetek a legkisebbek sajátja, jellemzően a mikro- és kivállalkozások tartoznak ide. A vezető képes átlátni alkalmazottainak munkáját, elemezni a beérkező információkat és döntéseket hozni. Ennek a szervezeti formának a legerősebb korlátját az idő jelenti: ahogy a szervezet fejlődik, úgy sokasodik a munka, az információ és egyre nehezebb megalapozott döntéseket hozni. Ez kényszerűen együtt jár azzal, hogy új vezetői szintek jönnek létre, kilépve így a lineáris (más néven egyszerű) szervezeti formából.

Ennek speciális változata a törzsegységi szervezeti forma, ahol a vezetői döntéseket információk biztosításával támogatja a törzs (vagy törzskar), de az alkalmazottak számára utasítási joggal nem bír.

A funkcionális szervezetekre jó példaként szolgálnak a bürokratikus (állami, önkormányzati) szervezetek, ahol a szervezeti egységek kialakításánál a legfontosabb elv, hogy az azonos szakértelmet igénylő feladatok egyazon helyen jelenjenek meg. Napjainkban nem kifejezetten versenyképes megoldás, ha nem a feladat jellege és határideje szabja meg a dolgozók munkáját.

A divizionális és a mátrix szervezetek a közép- és nagyvállalatok sajátos formája. A legnagyobb különbség a kiszolgáló feladatokat ellátó funkcionális egységek megjelenítésében rejlik.