**6. Folyamatszervezés, munkaszervezés, feladattervezés**

**FOGALMAK**

**Szervezés (mint vezetési funkció)**

„A szervezés olyan struktúrafejlesztő folyamat, amely valamilyen cél hatékony és eredményes elérése, végrehajtása érdekében konkrét erőforrásokat és tevékenységeket rendel egymáshoz és hangol össze.” (Roóz-Heidrich, 2013.)

**Koordináció (mint vezetési funkció)**

A szervezet tevékenységének összehangolása annak érdekében, hogy a lehető leghatékonyabban tudjon dolgozni és a rendelkezésére álló erőforrásokat ki tudja használni. (Roóz-Heidrich, 2013.)

**Folyamat**

Tevékenységek, változások, vagy működéselemek sorozata, amely valamilyen célra vagy eredményre irányul. A folyamatok teszik működőképessé a vállalatot, vagy meghiúsítják a működését.

A folyamat úgy határozható meg, mint egy vagy több feladat, amely bemenetek (inputok) egy csoportját átalakítja a kimenetek (outputok) egy csoportjává (termékké és szolgáltatásokká) egy másik személy vagy folyamat számára emberek, eszközök és eljárások segítségével.

**Folyamatszervezés**

„A folyamatszervezés a tevékenységek logikus kapcsolódásának kialakítását jelenti annak érdekében, hogy a termék/szolgáltatás minősége javuljon, költsége csökkenjen, előállításának átfutási ideje pedig rövidüljön.” (Dobák-Antal, 2013., p. 288.)

**Folyamatok újraszervezése**

„Az üzleti, vállalati folyamatok alapvető újragondolása és radikális áttervezése drámai javulás elérése céljából a szervezetek olyan lényeges teljesítménymutatóiban, mint a költség, a minőség, a szolgáltatás és a gyorsaság” (Hammer-Champy, 1996, 42.o. in. Dobák-Antal, 2013. 295.o.)

**Munkamegosztás**

A munkamegosztás egy nagyobb feladat részfeladatokra bontását és ezek szervezeti egységekhez való rendelését jelenti. A munkamegosztás egyben a szervezetek tagolásának alapja is

**Munkakör**

Adott szervezeti egység feladatainak valamilyen ismérv (pl. a végzett feladatok sajátosságai) alapján történő tartósan elhatárolt része. A hasonló feladatokat végző és felelősségi körrel rendelkező pozíciók csoportja.

**Pozíció**

„A pozíció az egyén által elvégzendő feladatokat és felelősségi köröket foglalja magába.” Egy munkakörhöz általában több pozíció is tartozik, amelyek a munkakörhöz tartozó feladatokat és felelősségi köröket pontosítják, egyénre szabják. (Bokor et.al, 2014., 96-97.o.)

**Standard munkaköri leírás**

A standard munkakörök leírása az egyes feladatkörökhöz és pozíciókhoz tartozó feladatok, készségek és képességek leírását jelenti.

**Rotáció**

A rotáció, amikor több munkakörben dolgozik egymás után a munkavállaló előre tervezett ütemben, hogy ezzel több munkakör feladatait ismerje meg és nagyobb rálátást nyerjen a munkafolyamatokra. (Bokor et.al, 2014., 102.o.)

**Munkakörbővítés**

Munkakörbővítés esetén a munkakörök horizontálisan bővülnek, a specializált munkaköröket összevonják, és a munkavállaló több egymást követő feladatért, a munkafolyamat nagyobb szeletéért lesz felelős. (Bokor et.al, 2014., 102.o.)

**Munkakörgazdagítás**

Munkakörgazdagítás során a munkakörök vertikálisan is bővülnek a feladatokat kiegészítve nagyobb felelősséggel járó és nagyobb döntési jogkörrel rendelkező munkaköröket hoznak létre. (Bokor et.al, 2014., 102.o.)