Feladat

Robin Hood esetjáték

Történetünk Robin Hood nottingham-i Bíró elleni lázadásának második évében játszódik. Kora tavasz van és ilyenkor igen kellemes sétákat tenni a sherwoodi erdőben. Robin Hood lassan lépked a fák között, és azon tűnődik, hogyan halad hadjárata, milyen a csapatának helyzete, mik lehetnek ellenségei következő lépései, és hogyan szállhat ezekkel szembe a siker reményében.

Lázadása a Bíró ellen kezdetben, amolyan személyes hadjárat volt. Voltaképpen a bíró szolgáival való összeütközése robbantotta ki, amelyben először vált számára is közvetlenül érzékelhetővé az a kíméletlen elnyomás, amely - ezt később értette meg - minden szegény embert érintett a környéken. Tudta azonban, hogy egyedül nem érhet el sikert. Társakat, szövetségeseket keresett tehát, akik - ugyanúgy, mint ő- az igazságot keresve, szembe kerültek a törvénnyel. Kezdetben valóban csak azok csatlakoztak hozzá, akiket a szabadság vágya vezetett és csak azokat fogadták be, akik értettek a kardforgatáshoz. Később azonban már nem küldött el senkit bárhonnan jött is és nem kérdezett túl sokat. Az igazi erő a csapat nagyságában van - így gondolta. Az első év arra ment, hogy az összeverbuválódott bandát - amelyet a hatalmasok elleni gyűlölet tartott össze - ütőképes csapattá formálja és egyesítse őket a Bíró ellen. A csapat lassan kiformálódott. Robin volt a vezér, aki a legfontosabb döntéseket hozta meg. Bizonyos feladatokat azonban átruházott hadnagyaira. Will Scarlet a felderítésért és az információk gyűjtéséért volt felelős. Neki kellet rajta tartania szemét a Bíró emberein. Szintén neki kellett tájékozódni arról, mikor és hol várható gazdag kereskedők és utazók felbukkanása, vagy merre haladnak majd el az adóbeszedők. Little John tartott fegyelmet az emberek között. Ereje és íjász tudása miatt tekintélye megkérdőjelezhetetlen volt. Scarlock gondoskodott a csapat ellátásáról. Fizette az embereket, megvesztegette a hivatalnokokat, és gondoskodott a zsákmány gondos elhelyezéséről. Végül pedig, Miller fiának volt a feladata, hogy ellássa a folyamatosan növekvő csapatot élelmiszerekkel, ruházattal és mindennel, amely a vidám élethez kellett. Robin maga nem nagyon szerette a “főnökösödést”. Inkább a portyázókkal tartott és íjász tudományát gyakorolta. Az, hogy a csapat egyre nőtt, bizonyos fajta elégedettséget jelentett Robin számára. Ugyanakkor ez az eredmény egyben problémák forrásává is vált. Ahogy terjedt a sherwood-i "igazságtevő " híre, mind többen és többen gyűltek a táborába. A növekvő létszámú csapatot egyre nehezebben lehetett ellátni élelemmel. Az erdőben ritkább lett a szarvas és a vaddisznó. Az élelmiszereket egyre messzebbről kellett beszerezni. A csapat mindig együtt táborozott. Míg korábban könnyű volt a rejtőzködés, most már mérföldekről felismerhető volt merre tartanak. Mind nehezebbé vált a fegyelmezés is.

Sokféle ember csatlakozott a csapathoz, sokféle indítékkal és nehezen jöttek ki egymással. A célok, amelyekért harcba szálltak régen még egyértelműek voltak.

Egyre gyakrabban érezte azonban, hogy olyanok is vannak közöttük, akiket az igazság vagy a jövő nem nagyon érdekel. Sokaknak már csak a rablás a fontos, meg a lakoma. Régen mindenkit ismertem, most meg az újoncok, - akiknek nagy részét nem ismerem - tőlem is a jelszót kérdezik. Miközben tehát a csapat egyre nőtt, a bevételi források fokozatosan megcsappantak. Az utazók, különösen a gazdagabb kereskedők kezdték elkerülni a sherwood-i erdőt. A kerülő időigényes, költséges és nagyon kényelmetlen volt számukra, mégis inkább ezt választották, minthogy Robin emberei szabadítsák meg őket javaiktól. Ezért Robinban felvetődött, hogy megváltoztatja eddigi “politikáját” és áttér egy - mondjuk így - “védelmi adónak” nevezett rendszer alkalmazására. Ennek lényege, hogy bizonyos összeg lefizetése ellenében bántatlanul átengedné az utasokat és kereskedőket, sőt őrző, irányító kíséretet adna melléjük.

Ezt az ötletet azonban erősen ellenezték hadnagyai, akik bizony nagyon büszkék voltak parancsnokuk nevezetessé vált jelszavára: “Vedd el a gazdagtól és add a szegénynek”. Ez nemcsak erkölcsi kérdés - érveltek. A szegények a falun és a városban információ-forrást és támogatást jelentettek. Enélkül lehetetlen volna harcolniuk. Ha szembekerülnének velük az adószedés miatt, elhagynák őket és átpártolnának a Bíróhoz. Robin azon tűnődött, hogy milyen hosszan képesek még tartani magukat a régi módszerekkel, az addig felhalmozott tartalékokkal. Saját maga előtt nem tagadhatta el, hogy a Bíró is egyre erősebb lesz. Mellette áll a törvény és hatalma által pénze, emberei, kastélyai vannak. Lehetőségei tehát szélesebbek és az akarata is megvan, hogy éljen - gyakran, hogy visszaéljen - ezekkel. Hosszú távon tehát kihasználva előnyösebb helyzetét legyűrheti Robint és csapatát. Nem volt kétséges, hogy a Bíróban megvan az elszántság és a képesség, hogy hosszabb-rövidebb idő alatt kipuhatolja ellenfelei gyenge pontjait, és módszeresen felmorzsolja őket. Robin érezte, hogy fordulóponthoz érkezett. Döntést kell hoznia, amely meghatározza csapatának és önmagának a sorsát. A kérdés csak az volt, hogy hogyan döntsön?

Robin tisztában volt azzal, annak esélye, hogy elfogja vagy megöli a Bírót gyakorlatilag nulla. Jóval óvatosabb, körültekintőbb és jobban őrzött annál semhogy ez sikerülhessen. Az szintén valószínűtlen volt, hogy a Bírót elmozdítják hivatalából. Ahhoz túl sok barátja van az udvarnál. Bár - elmélkedett Robin tovább - ha a környéken a lázadozás állandósul és az adókat a királynak nem tudják behajtani, a Bíró valószínűleg elveszti támogatását és kiesik a király kegyeiből. Az is igaz viszont, ha a nyugtalanság folytatódik és lázadozásba csap át, ez ahhoz is vezethet, hogy a Bíró újabb csapat-erősítést kaphat. Az, hogy végül is milyen kimenetele lesz az ügynek ez János herceg pillanatnyi kedélyállapotától függ. A herceg kedélyállapota azonban - akit gonosznak és ingadozónak tartanak - gyakorlatilag kiszámíthatatlan. Mindenki tudja gyötri a tudat, hogy népszerűtlen az emberek között, akik szeretnék a messze országban fogva tartott Oroszlánszívű Richárdot kiszabadítani és újra a trónra emelni. János herceg ugyancsak félt a báróktól, akiknek hatalma napról napra nőtt és így egyre veszélyesebbek lettek a királyi székben ülő Jánosra.

Néhány báró - tartotta magát a híresztelés - már összegyűjtötte a Richárd király kiváltásához szükséges váltságdíjat - és útnak indította a messzi Ausztria felé, ahol börtönben tartották. Mindez azért volt érdekes Robin számára, mert titokban őt is megkeresték, hogy csatlakozzon hozzájuk, cserében Richárd királytól nyerhet ő amnesztiát. Ez azonban igen veszélyes helyzetet teremtett számára. Tisztában volt ugyanis azzal, hogy János herceg egészen másként ítél meg egy vidéki banditát - akivel birkózzon meg a helyi Bíró - mint a királyi hatalom elleni összeesküvést. Ez szükségképpen hívja ki a király azonnali és könyörtelen ellenlépését. És János herceg híres volt bosszúszomjáról. Tehát mindazoknak, akik ebben a játszmában részt vettek, kudarc esetén szembe kell nézniük a felség árulás vádjával és a biztos halállal.

Robint a vacsorai készülődés hangjai riasztotta fel gondolataiból. A levegőt megtöltötte az őzpörkölt és a vaddisznópecsenye illata. Azonban, érezte semmit nem döntött még el.

Még azt sem tudom, hol kezdjem a problémák megoldását. Egyáltalán, melyik probléma megoldását vegyem előre? Valamit azonban tennem kell, hogy nehogy súlyosbodjanak gondjaim.

1. Sorolja fel, milyen problémákkal kell Robin Hood-nak szembenéznie?

2. Elemezze a probléma-listát abból a szempontból, hogy melyek ezek közül a stratégiai jellegűek és melyek az operatívak, melyek a legsürgősebbek és melyek a legfontosabbak?

3. Tegyen javaslatot az egyes operatív problémák megoldására.

4. Van-e olyan probléma, amelyre a többi visszavezethető, és ha igen melyik az?